**Mesto Pezinok od 1.marca spoplatňuje MHD. Cena cestovného bude symbolická**

(tlačová správa 26. februára 2024)

**Rozšírenie mestskej hromadnej dopravy o tri nové linky sa stretlo s úspechom. Len počas prvého mesiaca fungovania využilo MHD v Pezinku skoro 36-tisíc cestujúcich. Do konca februára 2024 je cestovanie v MHD bezplatné. Od 1. marca 2024 bude mestská hromadná doprava spoplatnená. Celodenný cestovný lístok bude stáť len 1 euro. Doprava pre deti do 6 rokov a pre seniorov nad 70 rokov zostane naďalej bezplatná.**

„Náklady na prevádzkovanie mestskej hromadnej dopravy znáša mesto Pezinok. Pri určovaní ceny cestovného sme prihliadali nielen na ekonomickú návratnosť, ale najmä na možnosti cestujúcich z radov seniorov, ŤZP alebo žiakov a študentov. Deti do 6 rokov a cestujúci nad 70 rokov budú jazdiť zadarmo. Žiaci, študenti a ŤZP cestujúci budú mať zľavu 40 %.“, povedal primátor mesta Pezinok Roman Mács.

Okrem jednorazovných a zľavnených cestovných lístkov je v ponuke aj celodenný cestovný lístok v cene 1,00 EUR s DPH, ktorý platí na všetky štyri linky mestskej hromadnej dopravy v deň jeho zakúpenia. Žiaci a študenti do 26 rokov, ako aj ŤZP majú nárok na zľavu aj pri celodennom cestovnom lístku (40 %). Študentská zľava bude poskytnutá na základe Študentskej karty MHD Pezinok alebo ISIC karty.

Cenník cestovného platný od 1. marca 2024 je nasledovný:

* Základný cestovný lístok - 0,50 EUR s DPH
* Celodenný cestovný lístok 1,00 EUR s DPH
* Žiaci a študenti do 26 rokov - 0,30 EUR s DPH (zľava 40 %)
* ŤZP - 0,30 EUR s DPH (zľava 40 %)
* Deti do 6 rokov - zadarmo, po dobu trvania zmluvy.
* Cestujúci nad 70 rokov - zadarmo, po dobu trvania zmluvy.

Platba bude umožnená v hotovosti alebo platobnou kartou (elektronicky). MHD v Pezinku nie je súčasťou Integrovaného dopravného systému v Bratislavskom kraji.

Kompletné informácie o MHD v Pezinku nájdete na www.pezinok.sk/stranka/autobusova-mestska-doprava

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Kontaktná osoba pre médiá**

Mgr. Michal Lukáč, vedúci referátu komunikácie
michal.lukac@msupezinok.sk, 033/6901 120